1. ปัจจัยความเสี่ยง

ความเสี่ยงจากภาวะเศรษฐกิจ

ถึงแม้การขยายตัวเศรษฐกิจไทยปี 2547 ร้อยละ 6.1 ต่ำกว่า การขยายตัวร้อยละ 6.9 ในปี
2546 (ที่มา : ธนาคารแห่งประเทศไทย) ที่ผ่านมานั้น
เนื่องจากภาวะความไม่สงบของเหตุการณ์ภายในและภายนอกประเทศ
ภาวะราคาน้ำมันที่ไม่แน่นอนและมีแนวโน้มสูงขึ้น แต่อย่างไรก็ตามการขยายตัวของธุรกิจก่อสร้างในปี
2547 ก็ยังขยายตัวได้ดีและต่อเนื่อง

โครงการการก่อสร้างของภาคเอกชนในปี 2547 ก็ขยายตัวเพิ่มขึ้นในช่วง 3 ไตรมาสแรก
และชะลอตัวลงในไตรมาสสุดท้าย สืบเนื่องจาก ภาวะราคาน้ำมันไม่แน่นอน
และความต้องการของผู้บริโภคยังไม่แน่นอน

แต่อย่างไรก็ตามโครงการลงทุนของภาครัฐก็ยังจะเป็นปัจจัยหลักที่จะเป็นตัวชี้นำการเติบโตของธุรกิจก่อสร้างโดยรวมในปีนี้
ซึ่งโครงการขนาดใหญ่ของภาครัฐ
มีกำหนดก่อสร้างในปีนี้ก็จะเป็นตัวช่วยส่งเสริมให้ธุรกิจก่อสร้างมีการขยายตัว มากกว่า ปี 2547

ทั้งนี้บริษัทได้เตรียมความพร้อมทั้ง การบริหารจัดการทางการเงิน บุคคลากรที่มีคุณภาพ
และเครื่องมือเครื่องจักรเพื่อที่จะรองรับความผันผวนทางเศรษฐกิจ

ความเสี่ยงจากการแข่งขันที่สูงขึ้น

                ปัจจุบันอุตสาหกรรมก่อสร้างมีการแข็งขันรุนแรงยิ่งขึ้น เนื่องมาจากในปี 2546
และ 2547 เศรษฐกิจไทย มีการขยายตัวอย่างต่อเนื่อง โดยดัชนีภาคการก่อสร้าง ขยายตัวจาก
ร้อยละ 3.3 ในปี 2546 เป็น ร้อยละ 12.7 ในปี 2547 (ที่มา : ธนาคารแห่งประเทศไทย)
โครงการก่อสร้างทั้งภาครัฐและเอกชนที่เพิ่มขึ้นทำให้การแข่งขันกันในอุตสาหกรรมก่อสร้างสูงขึ้น อีกทั้งความผันแปรเนื่องมาจากราคาน้ำมันในตลาดโลกสูงขึ้น
เป็นผลทำให้ราคาวัสดุก่อสร้าง และราคาค่าขนส่งปรับตัวสูงขึ้น

                ทั้งนี้จากภาวะการแข่งขันที่สูงขึ้นบริษัทได้นำระบบบริหารคุณภาพ ISO
9001:2000 มาใช้รักษามาตรฐานการปฎิบัติงานของบริษัทในโครงการต่างๆรวมทั้ง สำนักงานใหญ่
เพื่อให้ระบบการทำงานของบริษัทได้คุณภาพและมีประสิทธิภาพสูงสุดในทุกๆโครงการ

ความเสี่ยงเนื่องจากความล่าช้าในการชำระเงินค่างาน

ปัจจุบัน บริษัทได้มีโครงการที่รับจ้างจากลูกค้าในภาคเอกชนเป็นส่วนใหญ่
และจากลูกค้าภาครัฐเป็นส่วนน้อย
ซึ่งสำหรับภาคเอกชนนั้นการชำระเงินค่างานส่วนใหญ่จะตรงตามเวลาที่กำหนด
แต่ส่วนน้อยที่ล่าช้าอันเนื่องมาจากลูกค้าจะต้องรอการส่งมอบงานของลูกค้าให้แก่ลูกค้าของลูกค้าอีกทอดหนึ่ง
เช่น กรณี บ้านจัดสรร และ คอนโดมิเนียม ทำให้ต้องรอเงินหมุนเวียนในส่วนนี้
สำหรับลูกค้าภาครัฐนั้นถ้าการส่งมอบงานเป็นไปตามแผนก็สามารถรับชำระเงินค่างานในเวลาที่กำหนด
แต่อาจเกิดความล่าช้าอันเนื่องมาจากขั้นตอนในการเบิกค่างานและการชำระค่างานทางภาครัฐนั้นมีขั้นตอนและรายละเอียดมากมาย
โดยงานเพิ่มลดมีขั้นตอนการอนุมัติจากหลายส่วนงานที่เกี่ยวข้อง
จึงทำให้เกิดความล่าช้าในการชำระเงินค่างาน

ทั้งนี้ บริษัทได้ดำเนินการตามระบบบริหารงานคุณภาพ ISO 9001 : 2000 มาใช้
ซึ่งช่วยลดปัญหาด้านนี้ได้มาก เช่น การดำเนินงานให้เป็นไปตามแผนงานการก่อสร้างที่กำหนด
เป็นต้น

ความเสี่ยงจากผู้ว่าจ้าง

การให้บริการรับการก่อสร้าง ปกติของการทำงาน เมื่อได้รับการตกลงว่าจ้างให้ดำเนินการก่อสร้าง
ในภาคเอกชนปกติการดำเนินการนั้น เมื่อได้รับหนังสือแสดงเจตจำนงในการว่าจ้างจากผู้ว่าจ้างแล้ว
ผู้รับเหมาจะเริ่มดำเนินการในกระบวนการงานก่อสร้างทันที ด้วยเหตุว่า
ในปัจจุบันมีการแข่งขันในการทำธุรกิจ ซึ่งจะต้องแข่งขันในเรื่องเวลาอยู่ด้วย
ซึ่งก่อให้เกิดความเสี่ยงขึ้น ถ้าหากผู้ว่าจ้าง ไม่ชำระค่าดำเนินงาน หรือชำระล่าช้า
ผู้รับเหมามักเสียเปรียบ เนื่องจากบางงาน เอกสารการว่าจ้าง หรือสัญญา
อยู่ระหว่างการจัดทำเอกสารสัญญา เพื่อลงนามของทั้งฝ่ายผู้ว่าจ้าง และผู้รับจ้าง

ส่วนการดำเนินงานการก่อสร้างในภาครัฐ มักไม่ค่อยมีปัญหา เรื่องการไม่ชำระค่าดำเนินการ
แต่ยังคงมีปัญหาในเรื่องการชำระค่าจ้างที่ล่าช้า มีขั้นตอนการเบิกจ่ายหลายขั้นตอน ซับซ้อน

ทั้งปัจจัยข้างต้น ล้วนก่อให้เกิดความเสี่ยงสภาพคล่องของการเงินของบริษัทรับเหมาได้ทั้งสิ้น
แต่อย่างไรก็ตาม การบริหารสภาพคล่องหมุนเวียนทางการเงิน ของบริษัทก่อสร้าง
อาจลดปัญหาดังกล่าวได้ โดยการจัดสรรการบริหารการเงินให้มีประสิทธิภาพ
รวมทั้งการประเมินความสามารถการจัดการ ด้านการเงิน ของผู้ว่าจ้าง
ซึ่งมีส่วนในการลดปัญหาดังกล่าวได้เช่นกัน

ความเสี่ยงด้านการสูญเสียของวัสดุ การจัดหาที่ผิดพลาด

ในการก่อสร้างนั้นจำเป็นต้องประกอบด้วย วัสดุ อุปกรณ์ประกอบมากมาย
ในการประกอบขึ้นมาเป็นสิ่งก่อสร้างหนึ่งๆ การจัดหาวัสดุ อุปกรณ์มากมาย ในกระบวนการก่อสร้าง
ย่อมมีโอกาสที่จะเกิดข้อผิดพลาดขึ้นได้ง่าย และเมื่อเกิดความผิดพลาดแล้ว
ย่อมจะเกิดความเสียหายมากกว่าธุรกิจประเภทอื่น เนื่องจากวัสดุอุปกรณ์
ของงานก่อสร้างโดยส่วนใหญ่ เมื่อนำไปประกอบหรือสร้างขึ้นมาแล้ว
จะแก้ไขแยกส่วนกลับคืนมาได้น้อยมาก ส่วนใหญ่จะต้องมีการรื้อ ทำลาย และก่อสร้างขึ้นมาใหม่
ทำให้เกิดความเสียหายที่มีมูลค่ามาก ย่อมทำให้เกิดค่าใช้จ่ายกับโครงการก่อสร้าง
จนถึงอาจก่อให้เกิดผลประกอบการขาดทุนในโครงการนั้นได้

ความเสียหายในความผิดพลาดที่เกิดขึ้น อาจเกิดขึ้นในขั้นตอนการจัดซื้อ จัดหา วัสดุอุปกรณ์
หรืออาจเกิดจากในกระบวนการก่อสร้าง ณ หน่วยงานก่อสร้างเองก็ย่อมได้

การกำหนดขั้นตอน และควบคุมการจัดซื้อ จัดหา ในขั้นตอนการจัดซื้อ
หรือควบคุมความผิดพลาดในขั้นตอนการก่อสร้าง ย่อมลดความเสี่ยงในค่าใช้จ่าย ในส่วนนี้ได้มาก
ระบบการจัดการ เช่น ระบบการบริหารงานคุณภาพ ISO 9001 : 2000
เป็นระบบการจัดการอย่างหนึ่ง ที่ช่วยให้เกิดการลดความเสี่ยงในการสูญเสียในข้อนี้ได้
ซึ่งบริษัทได้ดำเนินการตามระบบการบริหารงานคุณภาพอย่างต่อเนื่อง

ความเสี่ยงเนื่องจาก การดำเนินการเสร็จล่าช้ากว่ากำหนดสัญญา

งานก่อสร้างเป็นงานที่จะต้องดำเนินการในสถานที่กลางแจ้งเป็นส่วนใหญ่ ดังนั้น
สภาพแวดล้อมภายนอก ย่อมมีส่วนเกี่ยวข้องกับขบวนการต่างๆ
ในการก่อสร้างได้สูงกว่าธุรกิจประเภทอื่น ซึ่งสภาพแวดล้อมทางธรรมชาติ เช่น ลม ฝน
การเกิดแผ่นดินไหว และน้ำท่วมเป็นต้น ย่อมมีผลกระทบต่อการดำเนินงานการก่อสร้างโดยตรง
บางครั้งก่อให้เกิดความล่าช้าของการทำงานในสายงาน วิกฤตของแผนงานก่อสร้าง
อันก่อให้เกิดการเร่งรัดงานเพื่อให้เป็นไปตามแผนงาน จำเป็นต้องเพิ่มทรัพยากรต่างๆ
ทั้งส่วนแรงงาน เทคโนโลยี หรือเครื่องจักร เข้ามาเพิ่มเติมจากแผนงานที่ได้วางไว้
และหากยิ่งไม่สามารถก่อสร้างได้เสร็จตามสัญญา อาจถูกผู้ว่าจ้างปรับค่าเสียหายตามสัญญาได้

ทั้งนี้ บริษัทได้ตระหนักในเรื่องดังกล่าว โดยกำหนดเป็นวาระการประชุมเป็นประจำ
เพื่อกำหนดยุทธศาตร์และแนวทางการป้องกัน ซึ่งช่วยให้บริษัทสามารถประเมินสถานการณ์ได้ดี

ความเสี่ยงด้านความสูญเสีย ในค่าใช้จ่าย จากการบาดเจ็บ ของพนักงานในการปฏิบัติงานก่อสร้าง

ความเสียหายเนื่องจากอุบัติเหตุ บาดเจ็บ ป่วย
ในการทำงานมักเป็นค่าใช้จ่ายซึ่งแฝงอยู่ในธุรกิจงาน และในทุกกระบวนการผลิต
จากการสำรวจของกรมสวัสดิการและคุ้มครองแรงงาน ณ ปัจจุบัน ความสูญเสียจากการเกิดอุบัติเหตุ
ในการทำงานก่อสร้าง เป็นความสูญเสียที่เกิดขึ้นเป็นอันดับหนึ่งในภาคอุตสาหกรรม
และอุบัติเหตุที่เกิดขึ้นมักจะเป็นอุบัติเหตุที่รุนแรงกว่าการทำงานประเภทอื่น

อย่างไรก็ตาม อุบัติเหตุในการทำงานก่อสร้าง ย่อมลดลงได้
ด้วยการปฏิบัติงานในสภาพแวดล้อมที่ปราศจากความเสี่ยง
โดยจัดสภาพแวดล้อมในการทำงานให้ปลอดภัย บริษัท มีนโยบายด้านความปลอดภัยที่ว่า
บริษัทมีความปรารถนาและมุ่งมั่น ที่จะจัดเตรียมสภาพการทำงานที่ปลอดภัยแก่พนักงาน ผู้รับเหมาช่วง
และประชาชนบริเวณรอบๆ สถานที่ก่อสร้าง บริษัทพร้อมที่จะสนับสนุนให้เกิดความมั่นใจว่า
ได้มีการนำระบบการทำงานที่ปลอดภัยรวมทั้ง กฎ ระเบียบ ของส่วนราชการมาปฏิบัติ
และพนักงานทุกคนได้ตระหนักถึง รวมทั้งได้มีการนำไปดำเนินการให้เกิดความปลอดภัย
โดยถือเป็นพันธะผูกพัน ตามคู่มือความปลอดภัยของบริษัท